નવી દિલ્હીઃ ભારતનો આર્થિક વૃદ્ધિ દર યુપીએ સરકારના કાર્યકાળના વર્ષો 2004-05 અને 2013-14 વચ્ચે ઝડપથી વધ્યો હતો. જો વડાપ્રધાન નરેન્દ્ર મોદીના નેતૃત્ત્વ હેઠળની એનડીએ સરકારના પ્રારંભિક ચાર વર્ષના કાર્યકાળ સાથે તેની તુલના કરીએ તો પણ તે વધુ જણાય છે. એક કમિટી જેણે ભારતની ડેટા કલેક્શન સિસ્ટમને મજબૂત કરવાની પદ્ધતિઓની ભલામણ કરી હતી, તેના રીપોર્ટમાં આ જાણકારી મળી છે. આ રીપોર્ટ અનુસાર, યુપીએની પ્રથમ ટર્મ (2004-05થી 2008-09)માં સરેરાશ આર્થિક વૃદ્ધિ દર 8.87 ટકા હતો, જે યુપીએની જ બીજી ટર્મ (2009-10થી 2013-14)માં ઘટીને 7.39 ટકા થઇ ગયો હતો. તેનાથી વિપરીત જો એનડીએ સરકારના ચાર વર્ષ (2014-15થી 2017-18) દરમિયાન આર્થિક વૃદ્ધિ દરની વાત કરીએ તો તે 7.35 ટકા છે, જે યુપીએના શરૂઆતના ચાર વર્ષના શાસન વખતે હતો તેનાથી ઓછો છે.